Jann Sjursen (KRF), 2000-01-26:
Når man ved, hvad seksuelle overgreb betyder, i særdeleshed for børn, så er der selvfølgelig al mulig grund til at overveje nye veje at gå for at få bekæmpet seksuelt misbrug.
Jeg vil godt sige, at vi som udgangspunkt fra Kristeligt Folkepartis side er meget positive over for Frihed 2000's forslag, fordi vi mener, det så er en af de nye veje at gå, selv om det bestemt ikke løser alle de problemer, der er på området.
Men det kan være et bidrag til, at vi undgår sære seksualforbrydelser mod børn.
Vi har i lighed med Frihed 2000 hæftet os ved, at Regeringens Børneråd har foreslået noget tilsvarende, idet rådet jo faktisk har opfordret regeringen til at fremsætte et lovforslag om tidsubegrænset registrering af dømte krænkere.
Og hermed har vi jo i virkeligheden også det, som - synes jeg - er problemstillingen i den debat og det ønske, som flere ordførere også her har givet udtryk for, at man i forbindelse med ansættelse af pædagoger og andre, som arbejder med børn og unge, bare kan søge i Kriminalregistret, så fanger man det op, som Frihed 2000 også vil med sit forslag.
Det kan man altså ikke bare lige på grund af de forældelsesfrister, der er.
Og det er grunden til, at vi fra Kristeligt Folkepartis side altså netop er positive over for det forslag, som Frihed 2000 kommer med i dag.
Der er vitterlig en forskel, og forslaget her gør en forskel med hensyn til de muligheder, kommuner og amter m.v. har i dag.
Jeg synes også, det er vigtigt at se det forslag, som Frihed 2000 her har fremsat, i sammenhæng, som Børnerådet i øvrigt gør det.
Der er nemlig brug for, at kommunerne bliver pålagt - obligatorisk altså - at kontrollere straffeattester ved ansættelser af stillinger, som vedrører arbejde med børn. Jeg tror ikke, at det, med de oplysninger vi har i dag, om hvorvidt kommuner indhenter oplysninger i forbindelse med ansættelse af medarbejdere, som skal arbejde med børn, er nok bare at komme med velmenende opfordringer her fra Folketingets talerstol i dag.
Jeg mener, det er nødvendigt, at vi ved lov pålægger kommunerne at indhente de oplysninger.
Men som jeg nævnte indledningsvis, er det klart, at det her forslag i sig selv ikke løser alle problemer; det vil jeg gerne understrege.
Det tror vi ikke på fra Kristeligt Folkepartis side.
Det er vigtigt selvfølgelig, at man i øvrigt også skærper opmærksomheden omkring den her problemstilling, seksuelt misbrug af børn, i forbindelse med ansættelser og i forbindelse med ansættelsessamtaler
, uanset hvad straffeattesten måtte sige. Det er også vigtigt, at der er skærpet opmærksomhed i institutionerne i det daglige med hensyn til, hvordan ledere og ansatte omgås børn.
Og sidst, men ikke mindst, vil jeg i denne her omgang nævne, at det selvfølgelig også er naturligt at vurdere, hvordan vi kan hjælpe krænkerne, for de er jo bestemt også mennesker, og de har også brug for hjælp.
Og her - selv om det ligger uden for forslagets rammer, selvfølgelig - synes jeg da, det er vigtigt at diskutere, hvilke behandlingstilbud vi har i dag.
Men Kristeligt Folkeparti er altså meget positiv over for Frihed 2000's forslag.
Forskellen kan være nok så lille, men den er der, og derfor vil vi gerne være med til at støtte dette initiativ.